夏晚初霽南省寓直用餘字
作者：厙狄履溫
朝代：唐

paragraphs: 薄宦因時泰，涼宵寓直初。
沈沈仙閣閉，的的暗更徐。
霽色連空上，炎氛入夜除。
星迴南斗落，月度北窗虛。
待漏殘燈照，含芳襲氣餘。
寐來冠不解，奏罷草仍書。
幕府慙良策，明曹媿散樗。
命輕徒有報，義重更難疎。
燕廈欣成託，鵷行濫所如。
晨趨當及早，復此戒朝車。